
RAPORT

asupra proiectului de Lege pentru aderarea României la Acordul pentru implementarea prevederilor Convenţiei Naţiunilor Unite asupra Dreptului Mării din 10 decembrie 1982 în legătură cu conservarea şi gestionarea stocurilor de peşte aflate în zonele economice exclusive ale mai multor state riverane sau atât în zona economică exclusivă, cât şi într-un sector adiacent zonei, şi a stocurilor de peşti mari migratori adoptat 

la New York în 4 august 1995 
În conformitate cu prevederile art. 95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu proiectul de Lege pentru aderarea României la Acordul pentru implementarea prevederilor Convenţiei Naţiunilor Unite asupra Dreptului Mării din 10 decembrie 1982 în legătură cu conservarea şi gestionarea stocurilor de peşte aflate în zonele economice exclusive ale mai multor state riverane sau atât în zona economică exclusivă, cât şi într-un sector adiacent zonei, şi a stocurilor de peşti mari migratori adoptat la New York în 4 august 1995, transmis cu adresa nr.PL.x 11 din 5 februarie 2007 şi înregistrat sub nr.24/24/06.02.2007. 

Obiectul de reglementare al prezentului proiect de lege constă în aderarea României la Acordul pentru aplicarea prevederilor din Convenţia Naţiunilor Unite asupra Dreptului Mării (Montego Bay, 10 decembrie 1982), referitor la conservarea şi gestionarea stocurilor de peşti anodromi şi a stocurilor de peşti mari migratori, care a fost adoptat la New York la 4 august 1995. 

La întocmirea raportului, Comisia a avut în vedere avizul favorabil al Consiliului Legislativ, avizul favorabil al Comisiei pentru industrii şi servicii, avizul favorabil al Comisiei pentru politică externă şi avizul favorabil al Comisiei juridice, de disciplină şi imunităţi.
Comisia a solicitat Ministerului Agriculturii, Pădurilor şi Dezvoltării Rurale, prin adresa nr.24/30/2007, să analizeze si să cuprindă în „textul conform” al Acordului observaţiile Consiliului Legislativ cu privire la corectitudinea traducerii în limba română a titlului documentului supus aderării, precum şi celelalte observaţii.

În acest sens, Ministerul Agriculturii, Pădurilor şi Dezvoltării Rurale a înaintat Comisiei „textul conform” al Acordului, refăcut.
Proiectul de Lege pentru aderarea României la Acordul pentru implementarea prevederilor Convenţiei Naţiunilor Unite asupra Dreptului Mării din 10 decembrie 1982 în legătură cu conservarea şi gestionarea stocurilor de peşte aflate în zonele economice exclusive ale mai multor state riverane sau atât în zona economică exclusivă, cât şi într-un sector adiacent zonei, şi a stocurilor de peşti mari migratori adoptat la New York în 4 august 1995 face parte din categoria legilor ordinare, potrivit prevederilor art.73 din Constituţia României, republicată.
La dezbaterea proiectului de lege a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul István Töke, – secretar de stat în cadrul Ministerului Agriculturii, Pădurilor şi Dezvoltării Rurale.

La lucrările comisiei au fost prezenţi 24 de deputaţi, din totalul de 24 membri ai comisiei.
Raportul Comisiei a fost adoptat în unanimitate, în şedinţa din 20 februarie 2007, cu documentul supus aderării refăcut.
Potrivit art.75 alin.(1) din Constituţia României, republicată, şi art.92 alin.(8) pct.1, din Regulamentul Camerei Deputaţilor, republicat, Camera Deputaţilor este prima Cameră sesizată.
Vă anexăm, alăturat, documentul supus aderării refăcut.

